
PATVIRTINTA
Užimtumo tarnybos prie Lietuvos Respublikos socialinės apsaugos ir darbo ministerijos direktoriaus
2018 m. balandžio 27 d. įsakymu Nr. V-182 
(Užimtumo tarnybos prie Lietuvos Respublikos socialinės apsaugos ir darbo ministerijos direktoriaus 
2025 m. sausio 21 d. įsakymo Nr. V4-5 redakcija)


DOKUMENTŲ VALDYMO SKYRIAUS NUOSTATAI 

I SKYRIUS
BENDROSIOS NUOSTATOS

1. Dokumentų valdymo skyriaus nuostatai (toliau – Nuostatai) nustato Užimtumo tarnybos prie Lietuvos Respublikos socialinės apsaugos ir darbo ministerijos (toliau – Užimtumo tarnybos) Dokumentų valdymo skyriaus (toliau – Skyrius) statusą, uždavinius, funkcijas, teises, veiklos organizavimą ir atsakomybę bei veiklos kontrolę.
2.  Skyrius yra Užimtumo tarnybos struktūrinis padalinys, nesantis kitame struktūriniame padalinyje, tiesiogiai pavaldus ir atskaitingas Užimtumo tarnybos kancleriui.
3. Skyrius savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, Užimtumo tarnybos direktoriaus įsakymais ir kitais teisės aktais, susijusiais su nustatytų funkcijų vykdymu, bei šiais Nuostatais.
4. Skyriaus struktūra nustatoma vadovaujantis Lietuvos Respublikos viešojo administravimo įstatymu ir Užimtumo tarnybos direktoriaus patvirtintu Užimtumo tarnybos pareigybių sąrašu. Skyriaus darbuotojų, dirbančių pagal darbo sutartis, (toliau – darbuotojai) kompetenciją, funkcijas, pavaldumą nustato jų pareigybių aprašymai.
5. Skyrius turi dokumentų blanką ir antspaudą su savo pavadinimu.
6. Šiuose Nuostatuose vartojamos sąvokos:
6.1. Kompiuterinė dokumentų valdymo sistema – tai programinė įranga, naudojama, kaip įrankis dokumentų rengimo ir tvarkymo sistemoje, skirtas registruoti, sisteminti, saugoti dokumentus, atlikti jų paiešką, formuoti pavedimus vykdytojams, naudojantis dalinai automatizuotais procesais, atlikti pavedimų vykdymo kontrolę;
6.2. Užimtumo tarnybos vadovybė - tai Užimtumo tarnybos direktorius, Užimtumo tarnybos direktoriaus pavaduotojai, Užimtumo tarnybos kancleris, Priemonių ir Paslaugų organizavimo departamentų direktoriai, Klientų aptarnavimo departamentų direktoriai ir struktūrinių padalinių vedėjai.

II SKYRIUS
SKYRIAUS UŽDAVINIAI IR FUNKCIJOS

7. Skyriaus uždaviniai yra:
7.1. užtikrinti Užimtumo tarnybos dokumentų valdymo politikos įgyvendinimą;
7.2. užtikrinti dokumentų valdymą ir kontrolę Užimtumo tarnyboje;
7.3. užtikrinti dokumentų pavedimų ir užduočių vykdymo terminų kontrolę; 
8. Skyrius, įgyvendindamas jam nustatytus uždavinius, vykdo šias funkcijas:
8.1. dokumentų valdymo politikos įgyvendinimo srityje:
8.1.1. rengia dokumentų valdymo politiką;
8.1.2. užtikrina elektroninių dokumentų naudojimą;
8.1.3. teikia siūlymus ir rekomendacijas dėl kompiuterinės dokumentų valdymo sistemos tobulinimo Infrastruktūros ir sistemų priežiūros skyriui, dalyvauja diegiant naujas dokumentų valdymo technologijas;
8.1.4. atsako už vieningą dokumentų rengimo ir tvarkymo sistemą, rengia Užimtumo tarnybos dokumentacijos planą, teikia rekomendacijas visiems Užimtumo tarnybos struktūriniams padaliniams; 
8.2. dokumentų valdymo ir kontrolės srityje:
8.2.1. įgyvendina Lietuvos Respublikos dokumentų ir archyvų įstatymo nuostatas;
8.2.2. atsako už kompiuterinės dokumentų valdymo sistemos turinį;
8.2.3. kontroliuoja, kad naudojamoje kompiuterinėje dokumentų valdymo sistemoje būtų patalpintos visos dokumentų skaitmeninės kopijos;
8.2.4. apskaito ir tvarko gautą Užimtumo tarnyboje korespondenciją, vidaus dokumentus ir siunčiamą korespondenciją dokumentacijos plane patvirtintose dokumentų bylose;
8.2.5. registruoja turto, panaudos ir viešųjų pirkimų sutartis pagal poreikį;
8.2.6. sudaro, tvarko, saugo ir nustatytąja tvarka perduoda archyvui dokumentų bylas, priskirtas dokumentacijos plane Skyriaus kompetencijai;
8.2.7. organizuoja vidaus dokumentų apskaitą struktūriniuose padaliniuose; 
8.2.8. atlieka tinkamą siunčiamos korespondencijos išsiuntimą struktūrinių padalinių pateiktiems adresatams;
8.2.9. vykdo įslaptintų dokumentų registravimą, apyvartą ir saugojimą;
8.2.10. rengia bylų apyrašų sąrašus, metų dokumentacijos planą, jo papildymų sąrašą, sudaro dokumentacijos plano suvestines, dokumentų (bylų) nurašymo aktus;
8.2.11. administruoja priskirtas oficialiąsias Užimtumo tarnybos elektroninio pašto dėžutes, kitas elektronines dokumentų pristatymo sistemas;
8.2.12. priima struktūriniuose padaliniuose sudarytas dokumentų bylas į archyvą, apskaito jas, atrenka dokumentus naikinimui, tvarko archyvą, rengia bylų apyrašus ir pažymas apie įstaigos veiklos istoriją bei dokumentų sutvarkymą;
8.2.13. užtikrina darbuotojų ir visuomenės priėjimą prie saugomų dokumentų;
8.2.14. perduoda nuolat saugomų dokumentų bylas valstybiniam saugojimui;
8.2.15. atlieka kartu su kitais struktūriniais padaliniais dokumentų vertės ekspertizę ir sudaro naikinti atrinktų bylų (dokumentų) aktus; organizuoja patariamosios Dokumentų ekspertų komisijos veiklą, organizuoja dokumentų sunaikinimą; 
8.2.16. teikia informaciją vadovybei apie dokumentų tvarkymo ir saugojimo būklę;
8.2.17. atlieka dokumentų paiešką archyve pagal paklausimus, ruošia ir tvirtina archyvinių dokumentų kopijas ar išrašus/nuorašus, rengia archyvines pažymas apie Užimtumo tarnyboje dirbusių asmenų darbo laikotarpius arba išduoda bylas struktūriniams padaliniams  informacijos parengimui;
8.2.18. konsultuoja valstybės tarnautojus ir darbuotojus, rengia mokymus teisės aktų ir kitų oficialiųjų dokumentų rengimo, dokumentų tvarkymo, apskaitos ir saugojimo klausimais;
8.2.19. kontroliuoja struktūriniuose padaliniuose:
8.2.19.1. oficialiųjų dokumentų rengimą;
8.2.19.2. dokumentų registravimą;
8.2.19.3. dokumentų apyvartą;
8.2.19.4. bylų sudarymą, tvarkymą ir dokumentų saugojimą;
8.2.20. nustačius struktūriniuose padaliniuose nukrypimus nuo nustatytų dokumentų valdymo procesų ar teisės aktų reikalavimų, informuoja apie juos Užimtumo tarnybos kanclerį, Kokybės vadybos ir (ar) Priemonių ir paslaugų priežiūros skyrius;
8.2.21. tvirtina dokumentų kopijas, nuorašus, išrašus;
8.3. dokumentų pavedimų ir užduočių vykdymo terminų kontrolės srityje:
8.3.1. perkelia pavedimus į kompiuterinę dokumentų valdymo sistemą pagal Užimtumo tarnybos vadovybės rezoliucijas, užrašytas ant dokumentų arba formuoja pavedimų (užduočių) projektus Užimtumo tarnybos vadovybei;
8.3.2. kontroliuoja Užimtumo tarnybos vadovybės pavedimų, deleguotų valstybės tarnautojams bei darbuotojams, vykdymo terminus; stebi vykdymo eigą, analizuoja ir teikia apibendrintą informaciją vykdytojams ir Užimtumo tarnybos vadovybei; 
9. Skyrius taip pat vykdo šias funkcijas:
9.1. užtikrina sąlygas Užimtumo tarnybos direktoriui atliekant funkcijas;
9.2. saugo ir naudoja Dokumentų valdymo skyriaus antspaudą; 
9.3. įgyvendina Užimtumo tarnybos direktoriaus įsakymus, Užimtumo tarnybos direktoriaus, Užimtumo tarnybos kanclerio, Priemonių ir Paslaugų organizavimo departamentų direktorių pavedimus, o darbuotojai, dirbantys nuotolinėse darbo vietose, – Klientų aptarnavimo departamento, kuriame jie dirba, direktoriaus pavedimus;
9.4. dalyvauja darbo grupėse ir komisijose konkrečioms užduotims atlikti bei pasitarimuose;
9.5. nustato Skyriaus poreikį pirkimams ir teikia paraiškas pirkimų planui sudaryti, rengia perkamų prekių, paslaugų ir darbų viešojo pirkimo paraiškas;
9.6. dalyvauja įgyvendinant kitų struktūrinių padalinių veiklos procedūras;
9.7. vykdo išankstinę ir einamąją finansų kontrolę;
9.8. nustato Skyriaus darbuotojų mokymo bei kvalifikacijos tobulinimo poreikį ir teikia Žmogiškųjų išteklių valdymo skyriui;
9.9. analizuoja Skyriaus funkcijų vykdymui reikalingų duomenų poreikį, formuluoja pasiūlymus ir rengia užduotis programinės įrangos kūrimui ir tobulinimui, dalyvauja testuojant sukurtą programinę įrangą;
9.10. rengia teisės aktų ir kitų dokumentų projektus Skyriaus kompetencijai priskirtais klausimais;
9.11. nagrinėja Skyriui pagal kompetenciją deleguotus asmenų skundus;
9.12. organizuoja šventinių sveikinimų išsiuntimą arba įteikimą;
9.13. vizuoja įsakymų, sutarčių projektus ir kitus dokumentus Skyriaus kompetencijai priskirtais klausimais;
9.14. pildo Skyriaus darbuotojų darbo laiko apskaitos žiniaraščius ir nuotolinio darbo grafikus;
9.15. tvarko Skyriaus veiklos dokumentus, užtikrina tinkamą dokumentų saugojimą, naikinimą ir perdavimą į archyvą;
9.16. vykdo kitas teisės aktų nustatytas funkcijas Skyriaus kompetencijai priskirtais klausimais.

III SKYRIUS
SKYRIAUS TEISĖS

10. Skyrius, įgyvendindamas jam nustatytus uždavinius ir vykdydamas nustatytas funkcijas, turi teisę:
10.1. teikti Užimtumo tarnybos direktoriui ir Užimtumo tarnybos kancleriui pasiūlymus dėl teisės aktų tobulinimo;
10.2. gauti iš Užimtumo tarnybos struktūrinių padalinių pasiūlymus, pastabas ar išvadas dėl Skyriaus rengiamų teisės aktų ar kitų dokumentų projektų;
10.3. gauti Skyriaus funkcijoms vykdyti reikalingą informaciją iš Užimtumo tarnybos struktūrinių padalinių, kitų valstybės ir savivaldybių institucijų, įstaigų bei kitų juridinių ir fizinių asmenų;
10.4. reikalauti iš tarnautojų ir darbuotojų, kad dokumentai būtų parengti, tvarkomi bei apskaitomi teisės aktų nustatyta tvarka ir sustabdyti netinkamai parengto dokumento eigą;
10.5. rengti pasitarimus, organizuoti ir dalyvauti organizuojant seminarus, kitus renginius Skyriaus kompetencijai priskirtais klausimais;
10.6. dalyvauti Užimtumo tarnybos, kitų valstybės institucijų ir įstaigų ar savivaldybių komisijų (darbo grupių) veikloje;
10.7. įforminti Skyriaus blanke ir pasirašyti siunčiamus ar vidaus dokumentus Skyriaus kompetencijai priskirtais klausiamais.

IV SKYRIUS
skyriaus VEIKLOS ORGANIZAVIMAS

11. Skyriaus darbas organizuojamas vadovaujantis Užimtumo tarnybos metiniais veiklos planais, Skyriaus metiniais ir ketvirtiniais veiklos planais, šiais Nuostatais, Užimtumo tarnybos kanclerio, Užimtumo tarnybos direktoriaus pavedimais ir rezoliucijomis.
12. Skyriaus veiklą organizuoja Skyriaus vedėjas (toliau – Vedėjas).
13. Vedėjas yra tiesiogiai pavaldus Užimtumo tarnybos kancleriui.
14. Vedėjas:
14.1. planuoja ir organizuoja Skyriaus darbą: paskirsto užduotis Skyriaus darbuotojams bei kontroliuoja jų vykdymą, teikia pasiūlymus Užimtumo tarnybos kancleriui dėl Skyriaus veiklos tobulinimo;
14.2. rengia Skyriaus nuostatus ir Skyriaus darbuotojų pareigybės aprašymus, suderinus su Užimtumo tarnybos kancleriu, teikia Užimtumo tarnybos direktoriui tvirtinti;
14.3. atsako už Skyriui pavestų uždavinių ir funkcijų atlikimą;
14.4. teikia Užimtumo tarnybos kancleriui pasiūlymus dėl:
14.4.1. vidaus darbo tvarkos dokumentų rengimo;
14.4.2. Skyriaus nuostatų ir pareigybių skaičiaus;
14.4.3. Skyriaus darbuotojų veiklos vertinimo;
14.4.4. Skyriaus darbuotojų kvalifikacijos kėlimo;
14.4.5. komisijų ir darbo grupių specialioms užduotims vykdyti sudarymo ir kitais klausimais;
14.5. teikia pasiūlymus Užimtumo tarnybos direktoriui dėl Skyriaus darbuotojų skatinimo, tarnybinių ar drausminių nuobaudų jiems skyrimo;
14.6. nustatyta tvarka atsiskaito Užimtumo tarnybos kancleriui už Skyriaus veiklą;
14.7. atsako už viešai privalomos skelbti informacijos turinio parengimą ir viešinimą;
14.8. vykdo kitas Vedėjo pareigybės aprašyme ir kituose teisės aktuose nustatytas funkcijas bei Užimtumo tarnybos kanclerio ir Užimtumo tarnybos direktoriaus pavedimus.
15. Laikinai nesant Vedėjo, teisės aktų nustatyta tvarka jo funkcijas laikinai vykdo Skyriaus vyriausiasis specialistas, kurio pareigybės aprašyme numatytas Skyriaus vedėjo pavadavimas, arba Užimtumo tarnybos direktoriaus paskirtas asmuo.
16. Skyriaus darbuotojai tiesiogiai pavaldūs ir atsiskaito už pavedimų vykdymą Vedėjui.
17. Skyriaus darbuotojai atlieka pareigybės aprašyme nustatytas funkcijas, vykdo pavestas užduotis.
18. Skyriaus veiklą kontroliuoja Užimtumo tarnybos kancleris teisės aktų nustatyta tvarka.
19. Skyriaus veiklos kokybę vertina ir kontroliuoja Kokybės vadybos skyrius.

V SKYRIUS
BAIGIAMOSIOS NUOSTATOS

20. Skyrius Lietuvos Respublikos įstatymų ir kitų teisės aktų nustatyta tvarka reorganizuojamas, pertvarkomas arba likviduojamas Užimtumo tarnybos direktoriaus sprendimu.
21. Su šiais nuostatais pasirašytinai supažindinami visi Skyriaus darbuotojai.
22. Šie nuostatai gali būti keičiami ir (ar) papildomi Užimtumo tarnybos direktoriaus sprendimu.
––––––––––––––––––––
